b"\n_START_ARTICLE_\nFrancesc Vicent\n_START_SECTION_\nLiv og virke\n_START_PARAGRAPH_\nOm Vicents liv er knapt noe kjent. Etter egne opplysninger som framkommer av den omfangsrike verktittelen Libre dels jochs partits dels schacs en nombre de 100, ordenat e compost per mi Francesch Vicent nat en la ciutat de Segorb e criat e vehi de la insigne e valerosa ciutat de Valencia kom han fra Valencia. Sannsynligvis sto han der i kontakt med en krets av litterater rundt Bernat Fenollar, Franc\xc3\xad de Castellv\xc3\xad og Narc\xc3\xads Vinyoles. Disse tre skrev en gang mellom 1470 og 1490 sjakkdiktet Scachs d'amor, som er den f\xc3\xb8rste dokumenterte framstillingen av moderne spilleregler. Den spanske sjakkhistorikeren Jos\xc3\xa9 Antonio Garz\xc3\xb3n antar at Vicent var \xc3\xa9n av flere i et valentiansk sjakkmilj\xc3\xb8 som bidro til regelendringen, og ikke er \xc2\xabden moderne sjakkens far\xc2\xbb i egentlig forstand, slik det i blant hevdes._NEWLINE_I 1495 publiserte Vicent sjakkboka Libre dels jochs, som er den f\xc3\xb8rste trykte avhandlingen om sjakk. Ingen kopier av boka er bevart, men Garz\xc3\xb3n fant etter lengre tids unders\xc3\xb8kelser et h\xc3\xa5ndskrift i Biblioteca Malatestiana i Cesena som er en sammenfatning av innholdet i Vicents bok. I manuskriptet betegnes Valencia som \xc2\xabden moderne sjakkens vogge\xc2\xbb og det framg\xc3\xa5r at Vicents bok var en samling sjakkproblemer med moderne regler._NEWLINE_Vicent flyktet fra den spanske inkvisisjonen og slo seg ned i Italia, noe som kan forklare at kopier av boka hans befant seg i Italia. De nye sjakkreglene spredte seg hurtig i Italia og Frankrike, og dermed var den moderne sjakkens tidsalder i gang._NEWLINE_Sjakkistorikere som Garz\xc3\xb3n og Calvo har framsatt en hypotese om at Pedro Damiano er et pseudonym for Francesc Vicent._NEWLINE_Rafael Ferrando, lederen av observatoriet Pla d\xe2\x80\x99arguines de Segorbe, oppkalte i 2002 asteroide (78071) Vicent etter ham."